ЕС обмисля да предложи на Великобритания „ привилегирован “ достъп до единния пазар 20.02 . 2018 20.02 . 2018 Свят Великобритания може да получи „ привилегирован достъп “ до единния пазар на ЕС . Това пише изданието Бизнес инсайдър , като се позовава на източници от Европейския парламент . Законодателният орган се готви да приеме резолюция , с която ще поиска по - гъвкави преговори с Великобритания за Брекзит . Документът , който се състои от 60 параграфа , ще призове за „ споразумение за асоцииране “ с Обединеното кралство след излизането от Съюза , което ще позволи на страната да запази достъп до единния пазар . Според източниците на Бизнес инсайдър Европарламентът си е поставил за цел да приеме документа преди ЕС да финализира насоките за преговорите за бъдещите отношения с Великобритания , което трябва да стане в средата на март . Тази позиция се разминава с мнението , изразено от главния преговарящ на ЕС за Брекзит Мишел Барние , който смята , че Лондон не иска достъп до единния пазар по модела на Норвегия и Швейцария . Министърът за Брекзит в британското правителство Дейвид Дейвис заяви , че страната му ще продължи да спазва високите стандарти на сътрудничество с ЕС и след напускането на неговите редици . Дейвид Дейвис – министър по въпросите на Брекзит : „ Със сигурност нашият план е да продължим да спазваме високите стандарти на сътрудничество с ЕС и след нашето напускане . Това ще ни гарантира основа на доверие , което означава , че британските регулации и институции ще бъдат признати официално . Така смятаме да гарантираме бъдещото икономическо сътрудничество със Съюза , като важна част са търговските ни отношения . Сигурен съм , че това е в интерес и на двете страни “ . Дейвис говори пред европейски и австрийски бизнесмени във Виена , като се опита да ги успокои относно бъдещия облик на Обединеното кралство и възможностите в него за правене на бизнес съобразно правилата на ЕС . Политически наблюдатели на Острова обаче се питат как тези цели ще бъдат постигнати , ако Великобритания напусне единния пазар и Митническия съюз , каквито индикации даде премиерът Тереза Мей .